Politiet fandt pistol og jagtgevær i en lejlighed i Hjørring. Den 18-årige mand er i dag blevet varetægtsfængslet til den 3. september.

Opdateret klokken 11.45 med oplysningen om, at den 18-årige er blevet varetægtsfængslet. En 18-årig mand blev i dag ved Retten i Hjørring varetægtsfænglset frem til den 3. september. Han er sigtet for ulovlig våbenbesiddelse under skærpende omstændigheder. Den 18-årige mand nægter sig skyldig. Det oplyser anklager ved Nordjyllands Politi Thomas Klingenberg. Den 18-årige mand blev i går ved 12-tiden anholdt i en lejlighed i Hjørring. Det skete efter, at politiet havde fået et solidt tip om, at den 18-årige havde våben i lejligheden. - Politiet tog ingen chancer og rykkede øjeblikkeligt ud og holdt lejligheden under observation. Da manden forlod lejligheden, blev han anholdt, og politiet ransagede lejligheden og fandt en pistol og et jagtgevær med tilhørende ammunition, forklarer Thomas Klingenberg. Grundlovsforhør for lukkede døre Den 18-årige mand er sigtet efter Straffelovens paragraf 192 a, som betyder, at den 18-årige mistænkes for at have været i besiddelse af våben under skærpende omstændigheder. Bliver han kendt skyldig efter denne paragraf, udløser det som minimum to års fængsel. Thomas Klingenberg forklarer, at den 18-årige mistænkes for at have opbevaret de to våben på en måde, så der kan være frygt for, at de kan være til fare for andre. Og at det er en samlet vurdering af både omstændighederne og personen, der gør, at den 18-årige er sigtet efter den skærpede paragraf. Thomas Klingenberg kan ikke oplyse om yderligere detaljer i sagen, da grundlovsforhøret blev holdt for lukkede døre. Den 18-årig mand overvejer at kære afgørelsen om varetægtsfængslingen.